Bola sepak, ragbi Perancis digantung
LIGA sukan profesional Perancis termasuk bola sepak dan ragbi tidak
dapat dimulakan semula sebelum September kerana sekatan Covid-19, kata Perdana
Menteri, Edouard Philippe semalam. Philippe membuat pengumuman itu sebagai bagian daripada rancangan
beransur-ansur untuk menamatkan ‘lockdown’ di Perancis. Dia berkata tiada acara
di mana lebih daripada 5,000 orang berkumpul tidak akan dibenarkan sehingga
sekurang-kurangnya September. “Liga sukan profesional 2019-2020, terutama bola sepak, belum
dapat dimulakan kembali,” kata Philippe dalam ucapan kepada parlimen
Perancis di Majlis Nasional. “Saya ingin lebih tepat di sini, tidak ada perhimpunan sukan
besar atau perhimpunan 5,000 orang atau lebih, yang memerlukan kebenaran polis
tempatan dan penganjuran lama, akan diizinkan sebelum September,” kata
Philippe. Presiden Perancis, Emmanuel Macron dua minggu yang lalu berkata bahawa
tidak akan diadakan perhimpunan besar sebelum pertengahan bulan Julai, jadi
pengumuman baru ini melanjutkan larangan itu sekurang-kurangnya enam minggu
lagi. Pengumuman itu nampaknya membatalkan rancangan divisyen teratas bola
sepak Ligue 1 Perancis untuk dimulakan semula pada bulan Jun dengan pemain
dipanggil semula pada 11 Mei. Jumaat lalu, Liga Bolasepak Perancis (LFP) membayangkan pilihan mereka
adalah menyambungkan semula liga pada pertengahan Jun dengan syarat ia
mengetahui syarat-syarat pelonggaran langkah-langkah pengurungan. Presiden Persekutuan Bolasepak Perancis (FFF), Noel Le Graet berharap
final Piala Perancis dan Piala Liga dapat dimainkan sebelum musim liga
dimulakan semula, pada bila-bila masa. – AFP 
See author's posts
